OBK stel twee nuwe direkteure aan | Netwerk24
Deur Nellie Brand-Jonker 04 November 2020 06:26
Vuyani Hako van die OBK Foto: Verskaf
Die Openbare Beleggingskorporasie (OBK) het 'n nuwe bedryfshoof aangestel.
Vuyani Hako is sedert November in die pos en was tot nou toe die uitvoerende hoof van eiendomsbeleggings. Hy het van Maart 2019 tot Julie vanjaar as uitvoerende hoof van die OBK gedien.
Die nasionale tesourie het einde Mei aangekondig dat die kabinet Abel Sithole as uitvoerende hoof aangestel het.
In Augustus is aangekondig dat die rol van beleggingshoof teruggebring word ná die omstredenheid waarin sy voormalige uitvoerende hoof, Dan Matjila, gehul was.
LEES OOK: OBK kry weer hoof van beleggings ná die Matjila-jare
In die jaarverslag vir die boekjaar tot einde Maart 2016 is geskryf dat die OBK sy hersiene organisatoriese struktuur suksesvol in werking gestel het. Dit het ingesluit dat die pos van beleggingshoof in vier poste verdeel is, naamlik uitvoerende hoof van genoteerde beleggings, eiendomsbeleggings, ontwikkelingsbeleggings en private ekwiteit en gestruktureerde transaksies.
Hako is 54 jaar oud en het 'n graad in stads-en-streeksbeplanning en 'n MBA.
Hy is in Oktober 2014 by die OBK aangestel en verteenwoordig die OBK in al die direksies van die ondernemings waarin belê is.
Die direksie van die OBK het ook die aanstelling van August van Heerden as die nuwe risiko-hoof bevestig.
Hy begin op 4 Januarie en is tans die risiko-hoof van Absa.
August van Heerden Foto: Absa
Van Heerden het 'n graad in rekeningkunde, 'n BComm, 'n diploma in finansiële markte en 'n gevorderde diploma in bankwetgewing.
Sithole het gesê Van Heerden het baie ondervinding in die finansiëledienstebedryf en het ook vir Nedbank, Standard Bank en Discovery Bank gewerk.
Van Heerden is luidens Absa se webtuiste, tans dié bank se risikohoof.
Hy sê hy sien uit daarna om saam met Hako en Van Heerden te werk om die instelling se integriteit en vertroue onder personeel, kliënte en belangegroepe te herbou.
Die direksie gaan voort met die proses om 'n beleggingshoof en 'n tegnologie-hoof te soek om die korporatiewe bestuur van die OBK en die uitvoerende bestuurspan te versterk.